Kakawin Arjunawiwāha/Pupuh 14
Pupuh 14 - Kāmamāla 

1.
a. kadi harṣaning taru latângĕlih angayam-ayam labuh kapat
b. sukhaning sakendran i ḍatang nṛpasuta kadi tambay ing hudan
c. nguniweh tikang surawadhū dumadak asĕmi kungnya denira
d. kĕtĕr ing patĕr paḍani wṛttanira lagi rinĕngwa-rĕngwakĕn

2.
a. ri sĕḍĕngnira-n tama sinanggraha ta sira tĕkapning apsarī
b. amapag sakêng pangungangan makapasaji manisnikang mata
c. hinuwusnya ring cṛmin ikang liring aluru binangkitan guyu
d. asĕgĕh manahnya tamuyan wĕnang asiliha ring samrāgama

3.
a. surakanyakā sahana ning kararan atiki tan hanângungang
b. kadi tan pamātra turidanya linaca-lacaning kakânghyasi
c. awingit-wingit sinuruyan dali-dalihana ringrang ing hati
d. agĕlĕm ta yâñalukakĕn sahaja cala tinagwatagwakĕn

4.
a. hana tâpi tan wruh i ḍatang nṛpasuta maha manghade-hade
b. ndan atĕn tuminghali susunya manguwahi tapihnya tan lukar
c. ana lā1ananya ginawenya madana hĕlar ing madhubrata
d. anasar tĕkapnya magawe hinamĕr-amĕr alaṇḍĕsan kuku

5.
a. mwang ikang pitung siki tikāna kadalurung ulahnya ring giha
b. kataman wirang paḍa mapet silib acatu hanâgĕlar nita
c. angikĕt sĕkar taji waneh titir anguwahi mogha tan tulus
d. apa tan wurung rĕngĕ-rĕngĕn pati rĕngu-rĕngu yan hanângucap

6.
a. angĕnĕs waneh mapi turū mapi lara mapupuk wulan-wulan
b. anganam wilāsa ri hatinya ta kunang anung endahâraras
c. ulahanya lawan ujaranya hĕlĕm i sira sang hañar ḍatang
d. aturu matêki wĕkasan kadi-kadi mangipîpi rakwa ya

7.
a. mangucap waneh sama-samitra haguñĕpan awarṇa gopita
b. lalitâharĕp-harĕpan ahya s atĕhĕr atawĕng-tawĕng cṛmin
c. asalin ginoṣṭinika yan kadurugan agawe lihat dudu
d. ahirit swaranya karĕngö tinuna-tuna tinungtungan halis

8.
a. adawā-n kathākěna raras-raras i hati nikang surāngganā
b. sira sang Dhanañjaya ḍatang dumunung i kahanan Surādhipa
c. kahaḍang gumopita-ng upāya gawayira lawan Wṛhaspati
d. hana dewatā milu tuhun makěḍika ta ya dumpil-dumpilan

9.
a. ararěm sang Arjuna sěḍěng praṇata winuwusan Surādhipa
b. śiwam astu śāśwata wěkangku śaraṇaning anātha digjaya
c. t-asilêng patāraṇa sabhāgya ta kita tika tan kagiṇḍala
d. Bapa kāryakāraṇa mata nghulun i kita manungsungêng bhaya

10.
a. iki hetuninghulun ahěm pralayabhaya tuwi-n mapadgata
b. hana detya śakti si Niwātakawaca subhagêng jagattraya
c. kṛtakṛtya tan pějaha de ning asura-ṛṣi-dewa-dānawa
d. kunang antakanya laki mānuṣa juga pawěkas hyang Īśwara

11.
a. karĕngö pwa wṛtta mami miñjĕm i kita tumulus pakāśraya
b. angutus ta yâsura wiśeṣa pĕjahana kitêng tapowana
c. ya tikā warāha tĕmahanya pinarĕnganira hyang Īśwara
d. makaliśya tang maburu ngūni sĕḍangira manugrahêng kita

12.
a. nda huwus katon kṛtawaranta tĕkapika pakāśrayan mami
b. tumihang ta rakwa ya śumīrṇa sahana-hana ring kadewatan
c. alawas harĕp rumuruha-ng surapada madalĕm galaknika
d. kita têki rakṣaka hanakku pakayaśani sanghulun kabeh

13.
a. na wuwus hyang Indra sumahur nṛpatanaya huwus kṛtāñjali
b. apa yan tahan kari tĕkapning angutusa saling Surādhipa
c. inanugrahan ngaran iki-n winadal i liḍah ing huwus wibhuh
d. ring apan paniṣphala-ng acāmana rarab i lĕbūni jĕng prabhu

14.
a. aparan tikāng ulaha yan makaputusanikang alapkĕna
b. warahĕn patik Surapati ndya ta wĕkas ing upāyasādhana
c. taña sang nṛpātmaja pagĕhni manahira kumon Surādhipa
d. bhagawān Wṛhaspati marah sira ri putusikang alapkĕna

15.
a. laki kumwa pĕh ri hati sang Wiwudhapati lawan watĕk ṛṣi
b. alĕmĕh tĕkāna niyata-ng surapada ya wiśīrṇa kambaha
c. anĕkāna kapwa kita śatru parĕpĕkana tan tahĕn hati
d. warawīrya śaktining bapangku juga laki hiner pakaśrayan

16.
a. mwang ikang Niwātakawacâtiśaya nipuṇa śakti nītiman
b. śatajarjarīkṛta ta rakwa ya ta juga hurip mawah sukha
c. ri luputnikang paramaśakti hana ta ya wĕkasnikang warah
d. kahananya têki winikāna wiphala-ng alagânghawag-awag

17.
a. hana tāpsarī pinalakunya malawas i Surendra tan kaweh
b. kinirim waneh juga ya lāgi salahasa titir harĕp-harĕp
c. rinasan katuhwan atiki-n tan ika wĕnanga marwanî Ratih
d. ya tikā mangunggahana jātyanika gĕrĕmĕ tan panang